** **MADONAS NOVADA PAŠVALDĪBA**

 Reģistrācijas numurs 90000054572

 Saieta laukums 1, Madona, Madonas novads, LV-4801

 t. 64860090, e-pasts: pasts@madona.lv

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**MADONAS NOVADA PAŠVALDĪBAS DOMES**

**LĒMUMS**

Madonā

**2025. gada 30. septembrī Nr. 226**

(protokols Nr. 9, 64. p.)

**Par Eiropas Reģionālā attīstības fonda specifiskā atbalsta mērķa Nr. 4.3.2. projekta** **“Madonas pilsētas estrādes labiekārtošana, uzlabojot vides piekļūstamību sociālās iekļaušanas veicināšanai” iesniegšanu un nepieciešamā līdzfinansējuma nodrošināšanu**

Pamatojoties uz Eiropas Savienības kohēzijas politikas programmas 2021.–2027. gadam 4.3.2. specifiskā atbalsta mērķa "Kultūras un tūrisma lomas palielināšana ekonomiskajā attīstībā, sociālajā iekļaušanā un sociālajās inovācijās" projektu iesniegumu atlases nolikumu ir sagatavots projekta iesniegums “**Madonas pilsētas estrādes labiekārtošana, uzlabojot vides piekļūstamību sociālās iekļaušanas veicināšanai**”.

Projekta mērķis ir uz sociālo iekļaušanu orientēta un mērķa grupas vajadzībās balstīta kultūras piedāvājuma veidošana, kas rada pozitīvu ietekmi uz vietējām kopienām, veicina dialogu ar sociāli mazaizsargātām sabiedrības grupām, ar kultūras pakalpojumu starpniecību mazina sociālo nevienlīdzību un stiprina kopienas kultūras identitāti, veicina tūrisma plūsmu palielināšanos Madonas novadā.

Projekta ietvaros plānots izbūvēt jaunu galveno ieeju teritorijā no Parka un Akmens ielas krustojuma, paredzot vieglas konstrukcijas tiltiņu upītes šķērsošanai, atjaunot esošo celiņu segumu, lai nodrošinātu ērtu pārvietošanos cilvēkiem ar īpašām vajadzībām un ģimenes ar ratiņiem, uzlabot teritorijas apgaismojumu, uzstādīt lielformāta ekrānu surdotulka vai subtitru pārraidīšanai, skatītāju solu nomaiņu, no kuriem 10-15% paredzēt ar atzveltni, kā arī paredzot skatītāju vietas cilvēkiem ratiņkrēslos un ģimenēm ar bērnu ratiņiem, veikt aktieru un skatuves mākslinieku telpu izbūvi 100-150 m2 platībā un mākslinieku uzgaidāmo nojumi, teritorijā paredzēt vietu pārvietojamu tirdzniecības vietu/kiosku izvietošanai un elektrības pieslēguma vietu, uzlabot teritorijas vides pieejamības risinājumus.

Plānotās projekta kopējās izmaksas EUR 990 000 (deviņi simti deviņdesmit tūkstoši euro, 00 centi), t.sk. Eiropas reģionālā attīstības fonda finansējums EUR 841 500 (astoņi simti četrdesmit viens tūkstotis pieci simti euro, 00 centi), pašvaldības finansējums EUR 148 500 (viens simts četrdesmit astoņi tūkstoši pieci simti euro, 00 centi). Projekta izmaksās ir iekļautas arī Pievienotās vērtības nodokļa izmaksas. Projekta priekšfinansēšanai un līdzfinansēšanai tiks ņemts aizņēmums Valsts kasē.

Projekta kopējo izmaksu apmērs tiks precizēts pēc projektā plānoto iepirkumu veikšanas.

Noklausījusies sniegto informāciju, ņemot vērā 17.09.2025. Attīstības komitejas atzinumu, **atklāti balsojot: PAR – 18** (Agris Lungevičs, Aigars Šķēls, Aivis Masaļskis, Aivis Mitenieks, Andris Dombrovskis, Artūrs Čačka, Artūrs Grandāns, Dace Ozoliņa, Egils Bērziņš, Gatis Teilis, Guntis Klikučs, Janīna Grudule, Jānis Erels, Māris Justs, Māris Olte, Rūdolfs Medenis, Valda Kļaviņa, Zigfrīds Gora), **PRET – NAV, ATTURAS – NAV,** Madonas novada pašvaldības dome **NOLEMJ:**

1. Sagatavot un iesniegt projekta pieteikumu “Madonas pilsētas estrādes labiekārtošana, uzlabojot vides piekļūstamību sociālās iekļaušanas veicināšanai” Centrālajai finanšu un līgumu aģentūrai, izmantojot Kohēzijas politikas fonda vadības informācijas sistēmu 2021. – 2027. gadam.
2. Apstiprināt projekta “Madonas pilsētas estrādes labiekārtošana, uzlabojot vides piekļūstamību sociālās iekļaušanas veicināšanai” kopējās izmaksas EUR 990 000 (deviņi simti deviņdesmit tūkstoši euro, 00 centi), t.sk. Eiropas reģionālā attīstības fonda finansējums EUR 841 500 (astoņi simti četrdesmit viens tūkstotis pieci simti euro, 00 centi), pašvaldības finansējums EUR 148 500 (viens simts četrdesmit astoņi tūkstoši pieci simti euro, 00 centi).

 Domes priekšsēdētājs A. Lungevičs

*Galeja 29360277*